KIRJALLINEN KYSYMYS E-3532/00

esittäjä(t): Ioannis Marínos (PPE-DE) komissiolle

(13. marraskuuta 2000)

Aihe: Lähi-idän rauhanprosessi

Knessetin puhemies Avraham Burg ja hänen virkaveljensä Palestiinan lakiasäätävässä neuvostossa, Ahmed Qurie, puhuivat 5. syyskuuta 2000 Euroopan parlamentin täysistunnossa Strasbourgissa Lähi-idän tilanteesta, Jerusalemin tulevasta hallinnosta ja toiveista lopullisen rauhan luomisesta tälle levottomalle alueelle. Näiden kahden puhemiehen puheet olivat esimerkillisiä rakentavissa kannanotoissaan, täynnä ehdotuksia ja ideoita, ja osoittivat ainakin Israelin ja palestiinalaishallinnon lakiasäätävien elinten enemmistön tahtoa edetä sovinnon tiellä. Erittäin merkittävä seikka näissä puheissa oli myös ehdotus Jerusalemin muuttamisesta maailmanpääkaupungiksi, monoteististen uskontojen (kristinuskon, juutalaisuuden ja islaminuskon) keskukseksi, jotta siitä kehittyisi vihan kaupungin sijasta rakkauden kaupunki. Outoa kyllä, Israelin ja Palestiinan lakiasäätävien elinten puhemiesten ehdotus ei näyttänyt kiinnostavat neuvostoa tai Euroopan komissiota, jotka voisivat sen omaksua ja viedä sitä eteenpäin, jotta Jerusalemin hallintokysymyksen umpikujasta päästäisiin. Tämä lisäisi Euroopan unionin arvovaltaa alueella ja edistäisi merkittävästi rauhan lujittamista.

Kun otetaan huomioon, että Jerusalemin tulevaisuus on Palestiinan ongelman tärkeimpiä kysymyksiä ja että molemmat osapuolet suhtautuvat siihen fanaattisesti, valmiina jopa kuolemaan asian puolesta, onko komissio harkinnut sitä mahdollisuutta, että unioni veisi eteenpäin tätä ehdotusta Jerusalemin kansainvälistämisestä ja sen muuttamisesta kolmen monoteistisen uskonnon maailmanpääkaupungiksi. Tämä ehdotushan tulee alueen osapuolilta ja se voisi auttaa lopettamaan jatkuvan verenvuodatuksen, jonka todistajiksi olemme valitettavasti jälleen kerran joutuneet näinä aikoina. Jos näin on, aikooko EU taata, myös jopa sotilaallisen läsnäolon kautta, ehdotuksen kitkattoman täytäntöönpanon?

Christopher Pattenin komission puolesta antama vastaus

(15. joulukuuta 2000)

Avraham Burgin ja Ahmed Qurien rakentavat puheet Euroopan parlamentissa 5. syyskuuta 2000 olivat myönteinen panos asianomaisten kansojen sovintoprosessiin ja lisäsivät toiveita Israelin ja Palestiinan

pitkäaikaisen konfliktin nopeasta päättymisestä. Komissio arvostaa tällaisia myönteisesti vaikuttavia puheenvuoroja kaikkien osapuolten kohdalla ja antaa niille tukensa. Nykyinen vihamielisyyksien aalto on erityisen valitettavaa, kun otetaan huomioon, että neuvotteluratkaisun syntyminen näytti jo olevan näköpiirissä.

Toteuttamiskelpoisista rauhanomaisista ratkaisuista neuvotteleminen on lähinnä osapuolten itsensä tehtävä. Rauha on ainoa mahdollinen ratkaisuvaihtoehto. Näin ollen komissio on vakuuttunut, että on mahdollista sekä välttämätöntä päästä sopimukseen, joka turvaa israelilaisten ja palestiinalaisten perustarpeet sekä ottaa huomioon heidän oikeutetut huolensa.

Ensimmäiseksi alueelle on palautettava rauha, minkä jälkeen on mahdollista jatkaa tuloksellisesti neuvotteluja, jotka vuorostaan voivat johtaa kestävään rauhansopimukseen. Komissio on sekä valmis että halukas tukemaan tällaisen sopimuksen täytäntöönpanoa kaikin käytettävissään olevin keinoin.